
RAPORT COMUN
asupra proiectului de Lege privind aprobarea Ordonanței de urgență a Guvernului nr. 9/2020 pentru aprobarea Programului-pilot de acordare a unui suport alimentar pentru preșcolarii și elevii din 150 de unități de învățământ preuniversitar de stat

(PLx. 106/2020)
1. În baza prevederilor art. 94 și 114 din Regulamentul Camerei Deputaților, republicat, cu adresa nr. PLx.106 din 24 martie 2020, Comisia pentru învățământ, știință, tineret și sport și Comisia pentru administrație publică și amenajarea teritoriului au primit spre dezbatere în fond, în procedură de urgență, proiectul de Lege privind aprobarea Ordonanței de urgență a Guvernului nr.9/2020 pentru aprobarea Programului-pilot de acordare a unui suport alimentar pentru preșcolarii și elevii din 150 de unități de învățământ preuniversitar de stat.

Pentru întocmirea raportului comun, Comisiile au analizat avizul favorabil al Comisiei pentru sănătate și familie, avizul favorabil al Comisiei juridice, de disciplină și imunități, avizul favorabil al Consiliului Legislativ nr.67/31.01.2020 și avizul favorabil cu observații al Consiliului Economic și Social nr. 593/04.02.2020.

Proiectul de lege are ca obiect de reglementare aprobarea Programului-pilot de acordare a unui suport alimentar pentru preșcolarii și elevii din 150 de unități de învățământ preuniversitar. Programul constă în acordarea, cu titlu gratuit, preșcolarilor și elevilor din 150 de unități de învățământ preuniversitar de stat, denumite unități-pilot, a unui suport alimentar constând într-un pachet alimentar sau într-o masă caldă pe zi, în limita unei valori zilnice de 10 lei/beneficiar, inclusiv taxa pe valoarea adăugată. Programul se va desfășura de la data intrării în vigoare a ordonanței de urgență până la sfârșitul anului 2020, în perioada desfășurării activității didactice. Ordonanța asigură continuarea eforturilor pentru îndeplinirea obiectivelor de țară asumate de România în calitate de Stat Membru al Uniunii Europene, pentru orizontul 2020, inclusiv în ceea ce privește diminuarea ratei părăsirii timpurii a școlii până la 11,3%, în condițiile în care valoarea acestui indicator a fost de 18,1% în 2017 și 16,4% în 2018, conform datelor oficiale Eurostat.
      
2. În funcție de obiectul și conținutul său, proiectul de lege face parte din categoria legilor ordinare, potrivit prevederilor art. 73 din Constituția României, republicată.


3. În conformitate cu prevederile art. 61 și 63 din Regulamentul Camerei Deputaților, republicat, Comisiile au dezbătut proiectul de lege în ședințe separate.

Comisia pentru administrație publică și amenajarea teritoriului a dezbătut proiectul de lege în ședința online din data de 05 mai 2020.

La dezbaterile care au avut loc a participat la Comisia pentru administrație publică și amenajarea teritoriului, în conformitate cu prevederile art.55 din Regulamentul Camerei Deputaților, republicat, în calitate de invitat la ședința online: domnul Dragoș Lucian Rădulescu - secretar de stat în cadrul Ministerului Educației și Cercetării.

Membrii Comisiei au fost prezenți la lucrări conform listei de prezență.

În urma dezbaterilor, Comisia pentru administrație publică și amenajarea teritoriului a propus, cu unanimitate de voturi, adoptarea proiectului de lege în forma adoptată de Senat. 
Comisia pentru învățământ, știință, tineret și sport a dezbătut proiectul de lege în ședințele online din datele de 02 aprilie și 16 iunie 2020.
La lucrările Comisiei au fost prezenți 15 deputați din totalul de 25 membri ai Comisiei. 

În baza prevederilor art. 54 și 55 din Regulamentul Camerei Deputaților, republicat, la dezbaterea proiectului de lege a participat doamna Ioana Lazar - secretar general în cadrul Ministerului Educației și Cercetării.  
În urma dezbaterilor, Comisia pentru învățământ, știință, tineret și sport a propus, cu unanimitatea voturilor celor prezenți, adoptarea proiectului de lege în forma adoptată de Senat. 


4. Potrivit prevederilor art. 75 alin. (1) din Constituția României, republicată, și ale art.91 alin.(9) din Regulamentul Camerei Deputaților, republicat, Camera Deputaților este Cameră decizională.

Senatul, în calitate de primă Cameră sesizată, a adoptat proiectul de lege în ședința din data de 09 martie 2020, în condițiile articolului 115 alineatul (5) teza a III-a din Constituția României, republicată. 




5. În urma dezbaterilor, membrii celor două Comisii au hotărât adoptarea proiectului de lege în forma adoptată de Senat.

